**Tisztelt Partnerünk!**

A Garantiqa Hitelgarancia Zrt. (továbbiakban Garantiqa) **2019. január 1-től** módosítja, mind „az együttműködési megállapodások keretében létrejött hitelhez, garanciához és pénzügyi lízinghez kapcsolódó készfizető kezességvállalásról” szóló Üzletszabályzatát (továbbiakban: Megállapodásos Üzletszabályzat), mind pedig a „hitelhez, a garanciához, a faktoringhoz és a pénzügyi lízinghez kapcsolódó készfizető kezességvállalásról” szóló Üzletszabályzatát (továbbiakban: KKV Üzletszabályzat).

A módosítás okai:

- a tőkeösszegen felüli kezességvállalási hányad módosítása

- a COSME Program keretében nyújtott kezesség feltételeinek módosítása

- megállapodásos ügyletek esetén a megállapodás egyoldalú felmondási idejének 30 (naptári) napra történő csökkentése

1. **Megállapodásos Üzletszabályzat módosításának részletei:**

**I.1 A megállapodások egyoldalú felmondási idejének módosítása**

A határidők egységes meghatározása érdekében a 30 munkanap, 30 (naptári) napra módosul, illetve a megállapodás felmondásáról szóló nyilatkozat kézbesítése futár igénybevételével is lehetővé válik.

**I.2 A készfizető kezességvállalás maximumának módosítása**

A módosított üzletszabályzat szerint forint hitelszerződések, forint hitelkeret-szerződések, lízingszerződések és faktoring-szerződések esetén kizárólag a hitel tőkeösszegére terjed ki a Garantiqa kezességvállalása, tehát nem vonatkozik a hitelhez kapcsolódó kamatra és a díj jellegű egyéb járulékokra. Ennek megfelelően a banki partnerekkel érvényben lévő megállapodások is módosításra kerülnek, így a továbbiakban a megállapodásos üzletszabályzat módosításának és a módosított megállapodásoknak megfelelően csak a hitel tőkeösszegére vonatkozik a kezességvállalás, a hitelhez kapcsolódó kamatra és a díj jellegű egyéb jutalékokra nem.

Devizahitelek esetén a kamatra és a díj jellegű egyéb járulékokra, valamint árfolyamkockázatra kifizethető kezesség összege a hitel tőkeösszegére vetített maximum 20%-ról 10%-ra csökken, a deviza bankgaranciák esetén az eddigi 10%-os árfolyamkockázatra vonatkozó kezesség nem változik.

Fentiek nem vonatkoznak a Széchenyi Kártya Program termékeire.

**I.3 COSME Portfoliógarancia feltételeinek módosítása**

Az induló hitelösszeg felső határa 100 millió Ft-ra nő minden termék esetében.

1. **KKV Üzletszabályzat módosításának részletei:**

**II.1 A készfizető kezességvállalás maximumának módosítása**

Forint hitelszerződések, forint hitelkeret-szerződések, lízingszerződések és faktoring-szerződések esetén kizárólag a hitel tőkeösszegére terjed ki a Garantiqa kezességvállalása, tehát nem vonatkozik a hitelhez kapcsolódó kamatra és a díj jellegű egyéb járulékokra. A módosításnak megfelelően a továbbiakban a fenti szerződések vonatkozásában csak a tőkeösszegre kérhető a garantiqa kezessége, a kapcsolódó kamatra és díjjellegű jutalékokra nem.

Devizahitelek esetén a kamatra és a díj jellegű egyéb járulékokra, valamint árfolyamkockázatra kifizethető kezesség összege a hitel tőkeösszegére vetített maximum 20%-ról 10%-ra csökken, a deviza bankgaranciák esetén az eddigi 10%-os árfolyamkockázatra vonatkozó kezesség nem változik.

**II.2 A COSME Program keretében nyújtott kezesség feltételeinek módosítása**

Minden termék esetében 1 mio Ft felett és 1 milliárd Ft között határoztuk meg az induló hitelösszeg nagyságát.

Emiatt új folyószámlahitel típus jelent meg 65%-os kezességvállalási mértékkel, 1-250 mio Ft induló hitelösszeg között, melyhez biztosítékként kezesség, garancia, (jel)zálogjog nem kapcsolódhat.